Sofie Vesterøy

Sofie Vesterøy (født i 1966 i Bergen) er en norsk billedkunstner og en av stifterne av gatemagasinet =Oslo.

Utdannelse 
Hun tok kunstutdannelse på Prosjektskolen i Oslo, og har studert litteraturvitenskap ved UiO med avlagt eksamen i forberedende og mellomfag litteraturvitenskap og journalistikk på Merkantil Institutt i Bergen. Hun studerte også på Oslo Kunstfagskole i 2005-2007.

Gatemagasinet =Oslo 
I 2005 var hun medetablerer og skribent for gatemagasinet =Oslo, etter inspirasjon fra det britiske gatemagasinet The Big Issue. Begge tidsskriftene er etablert for å tilby meningsfylt, lønnet arbeid til rusmisbrukere, hjemløse og personer i rehabilitering.

Skribent og samfunnsdebattant 
Vesterøy har også vært skribent for kulturmagasinet PLTNY, der hun blant annet har skrevet om rivingen av Y-blokka i regjeringskvartalet, og påpekt at med dette ødela den norske staten sentrale verk av arkitekten Viksjø og kunstnerne Carl Nesjar og Pablo Picasso. I 2016 publiserte Klassekampen en kronikk der Vesterøy protesterte mot vedtaket om å tømme den tradisjonsrike Nasjonalgalleriet-bygningen i Oslo for kunst. Hun skrev:«Det vitner om total mangel på kulturell dannelse og respekt å ikke la Nasjonalgalleriet bestå som det gjør, og har gjort siden dets opprinnelse: fundamentalt forankret i jord og asfalt siden 1886 i Universitetsgata i Oslo. Tigerstaden. Hovedstaden i Norge.»

Billedkunstner 
I 2018 ble hennes første bestillingsverk, det 5 x 3 meter store verket «Poetic Justice», montert i den nye «Continentalsuiten» på Hotel Continental i Oslo. Verket er en hyllest til den norske kunstner Inger Sitter (1929–2015). Hotel Continental ga henne deretter oppdraget med å levere et maleri til hotellets nest største suite, «Abelsuiten»; dette bestillingsverket har tittelen «Mother and Child». 

I 2021 deltok Vesterøy i gruppeutstillingen «Bak åpne dører» på visningsstedet Kunsthall Oslo. Samme år ble det utgitt en bok med tegninger fra hennes serie «Soft Power»; disse tegningene tar utgangspunkt i hennes eget liv i en svært vanskelig periode fra rundt 2010 og fremover. Per 2023 fortsetter hun å supplere serien «Soft Power» med nye tegninger.

Film og scene 
Sofie Vesterøy har også vært skuespiller og statist i film og på teater.

Referanser 

Norske billedkunstnere
Personer fra Bergen kommune